कांग्रेस ने कहा, जेपीसी पर सदन में चर्चा को तैयार  
कांग्रेस ने कहा कि वह 2जी घोटाला मामले की जांच के लिए जेपीसी गठित करने के मुद्दे पर संसद में चर्चा करने के लिए तैयार है।
कांग्रेस ने कहा कि वह 2जी स्पेक्ट्रम आवंटन घोटाला मामले की जांच के लिए संयुक्त संसदीय समिति (जेपीसी) गठित करने के मुद्दे पर संसद में चर्चा करने के लिए तैयार है।  कांग्रेस प्रवक्ता जयंती नटराजन ने कहा कि यह सुनिश्चित करना महत्वपूर्ण है कि संसद का बजट सत्र सुचारू रूप से चले और जनता एवं विपक्ष को उद्वेलित करने वाले मुद्दों पर सदन में चर्चा हो।  नटराजन की यह टिप्पणी लोकसभा में सदन के नेता प्रणब मुखर्जी द्वारा संसद में बने गतिरोध को दूर करने के लिए आठ फरवरी को बुलाई गई सर्वदलीय बैठक के पहले आई है। उन्होंने कहा, हमें उम्मीद है कि इस बैठक से गतिरोध दूर करने का रास्ता निकलेगा और संसद में बजट सत्र के दौरान कामकाज सामान्य ढंग से चलेगा। उन्होंने कहा कि जेपीसी गठित करने की मांग को लेकर उत्पन्न गतिरोध के कारण संसद के शीतकालीन सत्र में कोई कामकाज नहीं पाया था। उन्होंने हालांकि यह स्पष्ट किया कि जेपीसी गठित करने के मुद्दे पर संसद में प्रस्ताव रखने का कांग्रेस कोई सुझाव नहीं रख रही है। उन्होंने कहा, हमारा कहना है कि जेपीसी गठित करने के मुद्दे पर कोई प्रस्ताव लाने का सुझाव आता है तो हम उस पर चर्चा के लिए तैयार हैं। हम इस तरह का कोई सुझाव नहीं रख रहे हैं। कांग्रेस कोई प्रस्ताव नहीं ला रही है। नटराजन ने कहा कि चर्चा के दौरान इस तरह का प्रस्ताव लाने का सुझाव आया था। हम इस प्रस्ताव पर चर्चा के लिए तैयार हैं।